## Pravilnik o obavljanju poslova banke skrbnika

### NN 65/2001 (18.7.2001.), Pravilnik o obavljanju poslova banke skrbnika

# AGENCIJA ZA NADZOR MIROVINSKIH FONDOVA I OSIGURANJA

1071

Na temelju članka 80. stavka 2. Zakona o obveznim i dobrovoljnim
mirovinskim fondovima (»Narodne novine« br. 49/99, 63/00), Savjet Agencije za
nadzor mirovinskih fondova i osiguranja na sjednici održanoj 16. srpnja 2001.,
donio je

## Pravilnik

### o obavljanju poslova banke skrbnika

Članak 1.

Poslove banke skrbnika
propisane čl. 80 Zakona o obveznim i dobrovoljnim mirovinskim fondovima (u
daljnjem tekstu: Zakon), može obavljati banka koja zadovoljava uvjetima
propisanim Zakonom i ovim Pravilnikom.

Članak 2.

(1) Za obavljanje poslova
skrbništva, banka mora udovoljavati sljedećim uvjetima:

a) visina uplaćenog temeljnog
kapitala banke mora iznositi najmanje 200 milijuna kuna;

b) mora imati pozitivno
mišljenje o reviziji financijskih izvje­štaja za posljednje tri godine;

c) u tekućem poslovanju mora
zadovoljavati uvjete propisane Zakonom o bankama i drugim aktima Hrvatske
narodne banke;

d) mora imati posebnu
organizacijsku jedinicu koja je tehnički i kadrovski osposobljena za poslove
skrbništva;

(2) Pod tehničkom
osposobljenošću posebice se smatra:

a) odgovarajuća računalna
oprema;

b) programska podrška za
obavljanje poslova skrbništva;

c) uspostavljene
komunikacijske veze za primanje uputa i opću komunikaciju s klijentima putem
SWIFTa, telefaksa, telefona i Interneta;

d) pisani postupci i
procedure s obrascima za primanje uputa klijenata za raspolaganje vrijednosnim
papirima i novčanim sredstvima;

e) doneseni opći akti banke
skrbnika u poslovanju s mirovinskim društvom, sukladno poslovima iz ugovora o
obavljanju poslova skrbništva;

f) članstvo u svojstvu
skrbnika pri Središnjoj depozitarnoj agenciji, s računalnim terminalom
povezanim sa sustavom Sre­diš­nje depozitarne agencije;

g) povezanost banke skrbnika
s jednom od međunarodnih depozitarnih institucija;

h) ugovorena poslovna
suradnja s jednom od globalnih banaka skrbnika;

i) povezanost banke skrbnika
s jednom od informacijskih mreža koja pruža financijske informacije u realnom
vremenu.

(3) Pod kadrovskom
osposobljenošću posebice se smatra da voditelj i zamjenik organizacijskog
dijela moraju imati visoku st­ru­č­nu spremu, jednogodišnje radno iskustvo na
poslovima skrbništva ili trogodišnje radno iskustvo u institucijama na
financijskom tržištu.

Članak 3.

(1) Banka skrbnik može dio
svojih poslova povjeriti nekom drugom pravnom subjektu u inozemstvu samo za
obavljanje poslova skrbništva nad imovinom mirovinskih fondova koja je uložena
u inozemne vrijednosne papire.

(2) Ukoliko banka skrbnik
povjeri dio svojih poslova nekom drugom pravnom subjektu u inozemstvu, taj
pravni subjekt mora biti registriran za poslove skrbništva i imati sljedeći
kreditni rejting:

if !supportLineBreakNewLine
endif

|  |  |
| --- | --- |
| Fitch IBCA Ltd/Inc | F1 |
| Moody’s Investor Service, Inc | Prime-1 |
| Standard & Poor’s Corp | A-1 |

if !supportEmptyParas endif

Članak 4.

(1) Agencija izdaje odobrenje banci za obavljanje poslova skrbništva nad
imovinom mirovinskog fonda, ako ispunjava uvjete propisane Zakonom i članka 2.
ovoga pravilnika.

(2) Agencija imenuje stručno povjerenstvo koje će izvršiti provjeru
organizacijske, tehničke i kadrovske opremljenosti banke za obavljanje poslova
skrbništva.

(3) Na temelju nalaza i mišljenja povjerenstva iz stavka 2. ovog članka,
Agencija će u roku od 15 (petnaest) dana od dana primitka nalaza i mišljenja,
izdati ili odbiti odobrenje banci za obavljanje poslova skrbništva nad imovinom
mirovinskog fonda.

Članak 5.

(1) Banka može s mirovinskim društvom sklopiti ugovor o skrbništvu nad
imovinom fonda tek po dobivanju odobrenja Agen­cije.

(2) Primjerak ugovora iz stavka 1. ovog članka, u izvorniku se dostavlja
Agenciji.

(3) Agencija će ocijeniti usklađenost ugovora sa Zakonom i ovim
Pravilnikom, o čemu će se pismeno očitovati u roku od 15 (petnaest) od dana zaprimljenog
izvornika.

Članak 6.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 038-02/01-02/07
Urbroj: 5678-06
Zagreb, 16. srpnja 2001.

Predsjednik Savjeta
**dr. sc. Vladimir Lasić,** v. r.

if !supportEmptyParas endif

Pravilnik, NN 65/2001-1071